**Utorak na ZagrebDoxu**

Utorak na ZagrebDox donosi četrdesetak naslova raspoređenih u međunarodnoj i regionalnoj konkurenciji, kao i nizu službenih programa: Teen Doxu, Kontroverznom doxu, Majstorima doxa, Biografskom doxu, Glazbenom globusu, Stanju stvari, Happy Doxu i ADU doxu. Također, bit će premijerno prikazano čak pet domaćih dokumentaraca – riječ je o svjetskim premijerama četiri filma iz regionalne konkurencije: ***Simpl*** Silvestra Kolbasa, ***Neuspješan skroz*** Ljiljane Šišmanović, ***Bojnik*** Kristijana Milića te ***Maratonci*** Biljane Čakić; posljednja premijera jest film ***Kika*** autorice Mirne Zgrabljić koji će biti prikazan u sklopu programa ADU dox. Na ZagrebDox stiže iranski redatalj **Mehrdad Oskouei**, koji će predstaviti svoj dokumentarac ***Snovi bez zvijezda*** iz programa Teen Dox, danski autor **Andreas Dalsgard** koji će predstaviti doks ***Ratni show*** iz međunarodne konkurencije, rumunjska redateljica **Monica Lazurean-Gorgan** koja predstavlja film ***Dah*** iz regionalne konkurencije te **Christian Krönes**, jedan od redatelja dokumentarca ***Njemački život***.

\* \* \*

Program ZagrebDoxa u utorak započinje projekcijama u 12 sati. Projekcije u 12, 13 i 14 sati u dvoranama 2, 3, 4 i 5 su besplatne.

U 16 sati u dvorani 1 na rasporedu je film ***Zemlja prosvijetljenih*** belgijskog autora Pietera-Jana De Puea iz međunarodne konkurencije. Ovaj savršen spoj igrane i dokumentarne forme gledatelje vodi na izuzetno filmsko putovanje kroz ljepote ratom izmučenog Afganistana.

U isto vrijeme, 16 sati, u dvorani 5 započinje **Retrospektiva Nikolausa Geyrhaltera**, progam koji uključuje četiri dokumentarca iz opusa jednog od najznačajnijih austrijskih redatelja. U utorak će biti prikazan film ***7915 km*** u kojem autor automoto spektakl – reli u Dakaru - koristi kao povod za filmsko istraživanje jednog dijela Afrike.

U 17 sati u dvorani 2 bit će održano prvo Dox događanje, premijera filma ***Kika*** u režiji Mirne Zgrabljić iz programa ADU dox. U središtu spomenutog filma je Kika, djevojka koja za život zarađuje striptizom. Nakon projekcije filma, održat će se Q&A s autoricom. Uslijedit će projekcija još jednog naslova iz programa ADU dox, filma ***Pomutnje*** redateljice Lane Kosovac, nakon kojeg će također biti održan Q&A.

Dva dokumentarca iz programa Teen Dox bit će prikazana u 18 sati u dvorani 1. Prvi je na rasporedu kratki film ***Naomina tajna*** autorice Saskie Gubbels, a slijedi film ***Snovi bez zvijezda*** iranskog autora Mehrdada Oskoueija. Spomenuti film pogled je u svakodnevicu štićenica jednog iranskog kazneno-popravnog centra. Mehrdad Oskouei sudjelovat će na Q&A sesiji nakon projekcije, a u srijedu u 11 sati svi će zainteresirani moći na majstorskom predavanju otkriti pojedinosti o nastanku najnovijeg filma tog iranskog redatelja, producenta i fotografa.

Međunarodna konkurencija u 20 sati u dvorani 1 donosi dokumentarac ***Ratni show***, osoban film ceste koji prikazuje sudbinu Sirije kroz intimnu perspektivu male skupine prijatelja. Nakon projekcije bit će održan Q&A s jednim od redatelja Andreasom Dalsgaardom. Blok međunarodne konkurencije u 20 sati u dvorani 2 uključuje dva poljska ostvarenja - kratkometražni film ***Bliske veze*** Zofie Kowalewske o bračnom paru koji je već 45 godina dijeli dobro i zlo te suprugovom nestašluku koji ih je umalo razdvojio te ***21 x New York***, portret američkog velegrada i njegovih stanovnika u režiji Piotra Stasika.

Projekcija biografskog doksa ***Njemački život,*** dokumentarnog portreta najbliže suradnice, tajnice i stenografkinje, zloglasnog Josepha Goebbelsa, Brunhilde Pomsel održat će se u 21 sat u dvorani 3. Nakon projekcije slijedi Q&A sesija s jednim od redatelja, Christianom Krönesom.